จยย.ปาดหน้าแซงรถเก๋ง โดนชนอย่างจังตกคูทั้งคู่ คนขี่ดับอนาถ
ที่ชลบุรีเกิดอุบัติเหตุรถจักรยานยนต์วิ่งแซงรถเก๋งทางด้านขวา ก่อนจะปาดหน้ารถเก๋งอย่างกะทันหัน จนถูกชนเข้าอย่างจังทำให้คนขี่เสียชีวิตเมื่อเวลา 22.00 น. วันที่ 2 กุมภาพันธ์ 2563 ร.ต.อ.วีรเทพ เทพจันทรดา รองสารวัตร (สอบสวน) สภ.พนัสนิคม รับแจ้งจากศูนย์วิทยุหน่วยกู้ภัยสว่างเหตุ บ้านทุ่งเหียง อ.พนัสนิคม จ.ชลบุรี ว่ามีอุบัติเหตุรถจักรยานยนต์ถูกรถเก๋งชนบนถนนสายพนัสนิคม-ทุ่งเหียง หน้าบริษัทพนัสโภคภัณฑ์ (ขาเข้าพนัสนิคม) ทำให้มีผู้ได้รับบาดเจ็บสาหัส จึงรีบรุดเข้าตรวสอบในที่เกิดเหตุพร้อมด้วยอาสาสมัครกู้ภัยสว่างเหตุ บ้านทุ่งเหียง และทีมกู้ชีพโรงพยาบาลพนัสนิคมไปให้การช่วยเหลืออย่างเร่งด่วนเมื่อมาถึงที่เกิดเหตุช่วงบริเวณคูน้ำข้างทาง พบรถจักรยานยนต์ ยี่ห้อซูซูกิ ทะเบียนป้ายแดง 01-904 ล้มคว่ำอยู่ สภาพถูกชนจนพังยับเยิน ใกล้กันยังพบรถเก๋ง ยี่ห้อ MG รุ่น MG3 ทะเบียน 8 กพ 7856 กรุงเทพมหานครสภาพพลิกคว่ำอยู่ในคูน้ำข้างทาง และยังพบผู้ได้รับบาดเจ็บ 1 ราย เป็นชายทราบชื่อต่อมาคือ นายนรงฤทธิ์ อุทัยศรี อายุ 39 ปี อยู่ตำบลหนองอิรุณ อำเภอบ้านบึง จังหวัดชลบุรี นอนจมกองเลือดคว่ำหน้าอยู่ริมถนน ตรวจสอบมีบาดแผลที่บริเวณแก้มซ้ายเป็นแผลฉีกขาด ขาซ้ายท่อนล่างหักผิดรูป อาการสาหัส ทางกู้ชีพและกู้ภัยจึงต้องรีบช่วยกันปฐมพยาบาลก่อนจะรีบนำส่งรักษาต่อที่โรงพยาบาลพนัสนิคมอย่างเร่งด่วน แต่นายนรงฤทธิ์ผู้บาดเจ็บทนพิษบาดแผลไม่ไหวและเสียชีวิตที่โรงพยาบาลในเวลาต่อมาจากการสอบถาม นายสุรชาติ บัวลอย อายุ 33 ปี ซึ่งเป็นคนขับรถยนต์เก๋งคู่กรณี เล่าว่า ตนเพิ่งเลิกงาน กำลังขับรถกลับบ้านพักและขับรถมาตามเส้นทาง จู่ๆ รถจักรยานยนต์ของผู้ตายวิ่งแซงขวามาแล้วปาดหน้ารถของตนเอง ทำให้ตนเองเบรกไม่ทันจึงชนรถจักรยานยนต์เข้าอย่างจัง และรถของตนเองก็เสียหลักตกคูน้ำข้างทางทั้ง 2 คันด้านเจ้าหน้าที่ตำรวจได้บันทึกภาพในที่เกิดเหตุไว้เป็นหลักฐาน ก่อนที่จะเชิญตัวคนขับรถเก๋งไปให้ปากคำต่อที่ สภ.พนัสนิคม และจะทำการตรวจสอบภาพจากกล้องวงจรปิดบริเวณใกล้เคียง เพื่อให้ทราบสาเหตุของการเกิดอุบัติเหตุที่แท้จริงอีกครั้ง เพื่อจะได้ดำเนินการตามขั้นตอนของกฎหมายต่อไป.
ที่ชลบุรีเกิดอุบัติเหตุรถจักรยานยนต์วิ่งแซงรถเก๋งทางด้านขวา ก่อนจะปาดหน้ารถเก๋งอย่างกะทันหัน จนถูกชนเข้าอย่างจัง ทำให้คนขี่เสียชีวิต
รถชนจักรยานยนต์,อุบัติเหตุ,พนัสนิคม,ชลบุรี,ขับรถปาดหน้า,ข่าวทั่วไป